**MUŻIKA MUŻIKA**

# FESTIVAL KANZUNETTA MALTIJA 2024

Il-Kumitat Organizzattiv ta’ Mużika Mużika, taħt l-awspiċi ta’ Festivals Malta, għandu pjaċir iniedi r-raba’ edizzjoni ta’ **“MUŻIKA MUŻIKA – FESTIVAL KANZUNETTA MALTIJA”** bil-għan li jingħataw aktar opportunitajiet lill-kompożituri, l-awturi, il-kantanti u l-bands li jiktbu u jinterpretaw kanzunetti bil-Malti.

Il-Festival ser isir bejn l-erbatax (14) u s-sittax (16) ta’ Marzu 2024 ġewwa Malta Fairs and Convensions Centre (MFCC), Ta’ Qali.

Il-Festival huwa organizzat minn Festivals Malta taħt il-patroċinju tal-Ministeru għall-Wirt Nazzjonali, l-Arti u l-Gvern Lokali.

## Termini u Kundizzjonijiet

### 1. Kriterji ta’ eliġibbiltà

1.1. Il-Festival huwa miftuħ għall-kompożituri, awturi, kantanti, u gruppi/bands li l-membri tagħhom ikunu ta’ nazzjonalità Maltija, jew ċittadinanza Maltija, jew ċittadinanza doppja fejn waħda tkun Maltija. Però, fil-każ ta’ grupp/band, huwa biżżejjed li **l-kantant prinċipali** jkun ta’ nazzjonalità, jew ċittadinanza Maltija, jew ikollu ċittadinanza doppja fejn almenu waħda tkun Maltija, waqt li l-bqija tal-membri jkunu/min minnhom ikun residenti ta’ Malta b’karta tal-identità Maltija li hija valida li tkopri l-perjodu ta’ mill-inqas sad-data tal-finali.

1.2. Il-parteċipanti jridu jkunu għalqu s-sittax (16)-il sena sad-data tal-Festival. Għaldaqstant, għandha tiġi sottomessa kopja tal-karta tal-identità ta’ dawk kollha li ser jipparteċipaw ma’ kull applikazzjoni.

1.3. Is-sottomissjonijiet li ma jkunux kompluti jiġu kkunsidrati nulli u ma jiġux aċċettati.

### 2. Proċess għal waqt l-istadju tal-applikazzjoni ta’ Mużika Mużika - Festival Kanzunetta Maltija 2024

2.1. Il-parteċipanti għandhom jippreżentaw kanzunetta/i oriġinali. Il-kanzunetti sottomessi ma jridux ikunu nstemgħu fil-pubbliku jew fuq il-midja soċjali. Il-kanzunetti għandhom ikunu twal bejn tliet (3) minuti u tliet minuti u nofs (3:30).

2.2. B’referenza għall-***klawżola numru 2.1***, ma hemmx limitu ta’ kemm -il kompożituri u l-awturi jistgħu jissottomettu kanzunetti. Fil-każ tal-kantanti, dawn ukoll jistgħu jissottomettu aktar minn kanzunetta waħda, iżda mal-għoxrin magħżula, il-kantanti jistgħu jkantaw kanzunetta waħda biss. Dan japplika wkoll għall-gruppi/bands, kif ukoll għall-membri tagħhom. F’każ li l-istess kantant(a)/grupp jintgħażlulhom aktar minn kanzunetta waħda, il-kantant(a), il-grupp/i jew il-band(s) irid/u jagħżel/lu dik il-kanzunetta li jixtieq/u jipparteċipa/w biha, filwaqt li l-kanzunetta l-oħra tingħata lill-kantant(a)/grupp ieħor kif jiddeċiedi/u l-kompożitur/i.

2.3. Għal kull kanzunetta li tiġi sottomessa hemm ħlas ta’ mitt ewro (€100) flimkien ma’ dawn id-dokumenti; l- applikazzjoni u d-dikjarazzjoni A, B u Ċ, li għandhom jiġu ffirmati mill-applikant.

2.4. Il-kanzunetti jistgħu jiġu sottomessi sa s-sbatax (17) ta’ Ottubru 2023 online sa l-4:00p.m. jew b’mod fiżiku bejn is-sittax (16) u s-sbatax (17) ta’ Ottubru 2023 fl-uffiċċju ta’ Festivals Malta, bejn id-9:00 a.m. u l- 4:00p.m.

**Festivals Malta,**

13, Europa Centre,

Triq John Lopez , Il-Furjana**.**

jew inkella online fuq is-sit: **www.muzikamuzika.mt**

2.5. Għal min ser jissottometti l-applikazjoni b’mod fiżiku, il-ħlas għandu jsir permezz ta’**ċekk** li għandu jkun indirizzat lil ‘Festivals Malta'. Għal min ser jissottometti l-applikazzjoni online, il-ħlas irid isir permezz ta’ **bank transfer** fil-kont ta’ Festivals Malta, li huwa MT53VALL22013000000050003080116 (IBAN).

2.6. Il-parteċipanti huma obbligati li fl-applikazzjonijiet jinkludu:

1. Għal applikazzjonijiet **online**, upload bir-recording tal-kanzunetta bil-mod li huwa indikat hawn: **Track 1 – “full recording”** tal-kanzunetta, li tinkludi “**main singers u backing vocals” – format mp3;**
2. **Għal applikazzjonijiet li se jiġu sottomessi fl-uffiċċju ta’ Festivals Malta b’mod fiżiku, ir-recording tal-kanzunetta jrid ikun fuq pen-drive;**
3. Kopja waħda tal-lirika; (**Word** format)
4. Id-dikjarazzjonijiet A, B u, Ċ iffirmati; Id-dikjarazzjonijiet għandhom jimtlew b’mod diġitali jew **ITTRI KAPITALI** (“BLOCK LETTERS”)
5. Kopja tal-karta tal-identità minn quddiem u minn wara, ta’ dawk kollha li ser jipparteċipaw;
6. L-isem tal-kanzunetta għandu jinkiteb b’**ITTRI KAPITALI** fuq il-pen-drive, jew mp3 files, kif ukoll fit-titlu tal-lirika.

**N.B.** Il-kanzunetta tiġi skwalifikata awtomatikament jekk ikun hemm dettalji li **jiżvelaw l-isem/ismijiet tal-parteċipanti, inklużi l kompożitur(i) u/jew awtur(i)**

2.7. Hekk kif jitħabbar ir-riżultat tal-ewwel ġurija, **dawk li jgħaddu għall-fażi li jmiss** iridu jibgħatu dawn it-tracks lil Festivals Malta:

1. **Track 2 – half playback** tal-kanzunetta, li tinkludi **l-backing track u l-backing vocals**, mingħajr **main singer/s**;
2. **Track 3 – instrumental –** li tikkonsisti f’backing track mingħajr **main singer/s** u mingħajr **backing vocals**.

2.8. L-għażla tal-kanzunetti ssir taħt sorveljanza legali. Id-deċiżjonijiet tal-ġurija f’kull fażi tal-konkors ikunu finali u inappellabbli.

2.9. Filwaqt li l‐organizzaturi jkunu disposti li jikkunsidraw is‐suġġerimenti kollha li jsirulhom, huma jżommu d‐dritt ta’ diskrezzjoni fl-organizzazzjoni.

2.10. Hekk kif jintgħażlu l-kanzunetti tal-fażi finali, il-materjal ta’ dawk kollha li ma jkunux ikkwalifikaw jiġi distrutt fi żmien sitt (6) xhur wara l-aħħar serata tal-avveniment.

### 3. Il-Konkors

3.1 Ser jintgħażlu għoxrin (20) kanzunetta għall-fażi finali fuq medda ta’ żewġ fażijiet li jiggarantixxu l-ekwità u t-trasparenza:

1. **Fażi A** - ser jintgħażlu erbgħin (40) kanzunetta minn ġurija esperta mir-**recordings**sottomessi.
2. **Fażi B** - dawk l-erbgħin (40) kanzunetta jiġu interpretati live fuq **backing track**quddiem ġurija (fejn jistgħu jiġu ffilmjati), u minn dawn jiġu magħżula l-għoxrin (20) kanzunetta tal-Festival. Din il-fażi ssir nhar il-Ħadd dsatax (19) ta’ Novembru 2023. Huwa importanti li għal din il-fażi l-artisti li se jidhru fuq il- palk ikunu preżenti.

3.2 Il-Festival ser ikun imqassam fuq medda ta’ tliet serati li ser jintwerew live fuq l-istazzjon nazzjonali televiżiv ‘TVM’;

1. ***Fl-ewwel serata*** jiġu interpretati għoxrin (20) kanzunetta li minnhom jintgħażlu tnax (12)-il kanzunetta għall-Finali tas-Sibt permezz ta’ ġurija u televoting;
2. ***Fit-tieni serata*** l-kantanti kollha li jgħaddu għall-Festival ser jinterpretaw kanzunetti popolari Maltin, dan kollu bid-diskrezzjoni tal-produzzjoni eżekuttiva;
3. ***Fit-tielet serata*** jiġu interpretati t-tnax (12)-il kanzunetta finalista, fejn, permezz ta’ ġurija u televoting, joħorġu l-kanzunetti rebbieħa fl-ewwel (1), it-tieni (2) u t-tielet (3) post, kif ukoll jingħataw premjijiet għall-aħjar interpretazzjoni u l-aħjar arranġament mużikali.

3.3. Fir-rigward ta’ ***klawżola******3.2***,fit-tliet (3) serati tal-Festival, il-kanzunetti magħżula ser jiġu interpretati mill-kantanti/gruppi akkumpanjati minn orkestra live ta’ madwar erbgħin (40) mużiċist. Madankollu, jistgħu jintużaw mezzi elettroniċi u diġitali (bħal **click track**) sabiex jassistu lill-parteċipanti waqt **live performances**. Il-lista ta’ strumenti fl-orkestra tingħata wara li jintgħażlu l-kanzunetti. Huwa rrakomandat li l-parteċipanti jkunu avventurużi fl-istil tal-kanzunetti. Dan għaliex l-għan tal-Festival huwa li l-kanzunetta Maltija tkun aktar attraenti għal udjenza wiesgħa ta’ kull età u għal gosti differenti, kif ukoll li tkun tista’ tindaqq fuq il-mezzi tax-xandir u l-midja soċjali.

3.4. Ir-responsabbiltà tal-arranġament orkestrali, kif ukoll l-għażla tad-direttur tal-orkestra taqa’ f’idejn il-kompożitur u l-awtur tal-kanzunetta li ġiet sottomessa għall-Festival. Huwa rrakomandat, u huwa fl-interess tal-kompożituri, li kemm għall-arranġament orkestrali kif ukoll għad-direzzjoni tal-orkestra jintgħażlu nies kompetenti.

3.5. Mal-orkestra ser ikun hemm ħames (5) **backing vocalists**li ser ikunu disponibbli għall-kanzunetti kollha. **Mhux permess** l-użu ta’ **backing vocalists** differenti minn dawk ipprovduti.

3.6. **Mhumiex permessi** aktar minn sitt (6) persuni fuq il-palk u **mhumiex permessi żeffiena**, **mimes, props, akrobati, eċċ.**

3.7. Il-kanzunetti magħżula għall-fażi finali ser joħorġu fuq **album ta’ kumpilazzjoni** diġitali, u għalhekk huwa rrakkomandat li **r-recording**tal-kanzunetta jkun ta’ livell għoli.

### 4. Il-Premjijiet

4.1. Il-premjijiet ser ikunu hekk:

1. Ħames mitt ewro (€500) lil **kull kanzunetta li tintgħażel għall-fażi finali.** Dan il-pagament jingħata lill-kompożitur bħala għajnuna biex isir l-arranġament orkestrali;
2. It-tielet post – Ħamest elef ewro (€5,000) u trofew;
3. It-tieni post - Għaxart elef ewro (€10,000) u trofew;
4. L-ewwel post - Għoxrin elf ewro (€20,000) u trofew.

4.2. Il-premjijiet monetarji jingħataw lill-kompożituri rebbieħa.

4.3 L-organizzaturi ma jidħlux fil-mertu ta’ kif għandu jinqasam il-premju finanzjarju bejn il-kompożitur, l-awtur, u l-kantant(a)/grupp.  
  
4.4 L-artist(i)/ grupp/band rebbieħ tal-festival ma jkunx eliġibbli biex jipparteċipa għall-festival tas-sena ta’ wara kemm bħala solista kif ukoll bħala parti minn grupp.

### 5. Termini Ġenerali

5.1. Is-sottomissjoni ta’ kanzunetta/i għal Mużika Mużika - Festival Kanzunetta Maltija 2024 timplika l-aċċettazzjoni ta’ dawn ir‐regolamenti u l-kundizzjonijiet.

5.2. Il-parteċipanti huma mitluba jonoraw id-dati u l-ħinijiet tal-provi, **sound checks**,filmati pubbliċitarji u intervisti sabiex jikkontribwixxu għas-suċċess ta’ dan il-konkors. Fil-każ ta’ nuqqas ta’ kooperazzjoni rigward l-attendenza, il-ħinijiet tal-provi, jew nuqqasijiet oħra mill-parteċipanti, dan jista’ jirriżulta fi skwalifika awtomatika tal-kanzunetta tagħhom.

5.3. L-aċċettazzjoni mill-parteċipant tal-applikazzjoni tiegħu fil-konkors tkun tfisser li dan qiegħed jagħti l-kunsens tiegħu biex jintuża ismu f’kull materjal pubbliċitarju. Kull data personali marbuta mar-rebbieħ jew kwalunkwe parteċipant ieħor ser tintuża biss skont il-leġiżlazzjoni attwali ‘DWAR IL-PROTEZZJONI U L-PRIVATEZZA TAD-**DATA**’. Abbażi ta’ dan, id-**data** ma tkunx żvelata lil persuni terzi mingħajr il-kunsens minn qabel tal-parteċipant.

5.4. Il-kumitat organizzattiv ta’ Mużika Mużika - Festival Kanzunetta Maltija 2024 jirriżerva wkoll id-dritt li jikkanċella, jibdel id-dati, jew jipposponi l-kompetizzjoni, b’mod definit jew indefinit jekk jinqalgħu ċirkostanzi barra mill-kontroll tiegħu, liema deċiżjoni hija esklussivament fid-diskrezzjoni tiegħu u ma tista’ tiġi soġġetta għall-ebda qorti jew arbitraġġ. Inoltre, l-kumitat organizzattiv u/jew Festivals Malta m’għandhomx jinżammu responsabbli għall-ebda telf jew danni li jistgħu jsofru l-parteċipanti jekk kemm–il darba għar-raġunjiet imsemmija f’din il-klawżola, Mużika Mużika - Festival Kanzunetta Maltija 2024 jkollu jiġi ikkanċellat, jibdel id-dati, jew jipposponi l-kompetizzjoni.

5.5. Il-kumitat organizzattiv ta’ Mużika Mużika - Festival Kanzunetta Maltija 2024 u/jew Festivals Malta ma humiex responsabbli għal kwalunkwe disputa li tista’ tqum fir-rigward tal-oriġinalità tal-kanzunetta.

5.6. Id-direzzjoni finali u artistika hija esklussivament f’idejn il-kumitat organizzativ tal-Festival u/jew Festivals Malta. Dawn għandhom id-diskrezzjoni ta’ kif il-kanzunetta għandha tiġi interpretata viżwalment fuq it-televiżjoni.

5.7. Fil-każ li kantant jiġi skwalifikat, id-deċiżjoni tal-kumitat organizzattiv u/jew Festivals Malta hija finali, mhux sindakkabli mill-ebda qorti u mhux soġġetta għall-ebda mandat ta’ inibizzjoni.

5.8. Il-kriterju tal-ordni ta’ kif ser jindaqqu s-siltiet fil-Festival u kif jiġu assenjati il-kanzunetti tat-tieni serata, huwa għad-diskrezzjoni tal-kumitat organizzattiv u/jew Festivals Malta u dan mhux appellabli.

5.9. L-għoxrin kanzunetta li jikkwalifikaw għall-Festival ma jistgħux jindaqqu fil-pubbliku, jew fuq il-mezzi tax-xandir, jew il-midja soċjali qabel il-festival. F’każ li jinstab li l-kanzunetta tkun indaqqet qabel, il-mużika tagħha, jew il-versi tagħha separatament, il-kanzunetta tiġi skwalifikata.

5.10. L-organizzazzjoni tesiġi li d-dritt tal-libertà tal-espressjoni tal-parteċipanti fil-limiti tal-liġi għandu jiġi rrispettat u ma hemm l-ebda restrizzjoni fuq it-temi magħżula mill-parteċipanti. Il-parteċipanti huma mfakkra illi l-liġi tipprojbixxi, fost affarijiet oħra, l-użu ta’ kliem jew materjal ieħor li jhedded, jinsulta, jew li jkun abbużiv lejn persuni oħra b’mod li x’aktarx jinstiga l-vjolenza jew il-mibegħda kontra tagħhom minħabba l-ġeneru, l-identità tal-ġeneru, l-orjentazzjoni sesswali, ir-razza, il-kulur, il-lingwa, l-oriġini etnika, ir-reliġjon jew it-twemmin, jew l-opinjoni sew politika u sew ta’ xort’oħra (Referenza 82A tal-Kodiċi Kriminali ta’ Malta).

5.11. L-organizzaturi jesiġu (ikollhom) id-dritt li jimplimentaw test tal-Covid skont il-ħtieġa.

### 6. Tibdiliet

6.1. Il-kumitat organizzattiv ta’ Mużika Mużika - Festival Kanzunetta Maltija 2024 u/jew Festivals Malta jirriservaw d-dritt, fid-diskrezzjoni unika tagħhom, li jimmodifikaw jew jissostitwixxu dawn it-termini fi kwalunkwe ħin. Jekk ir-reviżjoni tkun materjali l-kumitat organizzativ u/jew Festivals Malta għandhom jipprovdu avviż mill-inqas tletin (30) jum qabel ma jidħlu fis-seħħ xi termini ġodda. Dak li jikkostitwixxi bidla materjali ser jiġi ddeterminat fid-diskrezzjoni tal-Organizzazzjoni.

### 7. Ftehim ta’ Kunfidenzjalità

7.1. Il-kumitat organizzattiv ta’ Mużika Mużika - Festival Kanzunetta Maltija 2024 u/jew Festivals Malta, jista’ jiżvela d-**data**personali tal-parteċipanti ***in bona fede*** fejn hu meħtieġ:

1. Biex jikkonforma ma’ obbligu/i legali;
2. Biex jipproteġi u jiddefendi d-drittijiet jew il-proprjetà ta’ Mużika Mużika - Festival Kanzunetta Maltija;
3. Biex jipprevjeni jew jinvestigaw nuqqas ħażin b’rabta mas-servizz;
4. Biex jipproteġu kontra r-responsabbiltà legali;
5. F’każ ta’ *contact tracing* minħabba l-pandemija tal-Covid-19.

7.2. Ħażna ta’ **Data**: Il-kumitat organizzattiv ta’ Mużika Mużika - Festival Kanzunetta Maltija 2024 u/jew Festivals Malta iżommu d-**Data** Personali tiegħek biss sakemm ikun meħtieġ għall-finijiet stabbiliti f’din il-Politika ta’ Privatezza: ***Aħna nżommu u nużaw id-Data Personali tiegħek sal-punt meħtieġ biex nikkonformaw mal-obbligi legali tagħna (pereżempju, jekk aħna meħtieġa li nżommu d-data tiegħek biex nikkonformaw mal-liġijiet applikabbli), insolvu disputi u ninforzaw il-ftehimiet organizzattivi u r-regolamenti legali tagħna.***

### 8. Il-Liġi li Tiggverna

8.1. Dawn it-Termini għandhom jiġu rregolati u interpretati skont il-liġijiet ta’ Malta. Kull disputa, talba, jew azzjoni li tirriżulta minn dawn it-Termini u Kundizzjonijiet tkun soġġetta għall-ġurisdizzjoni tat-Tribunali u tal-Qrati kompetenti ta’ Malta.

*Nota Importanti: Kull meta jintuża terminu speċifiku għall-ġeneru, dan għandu jinftiehem bħala li jirreferi għaż-żewġ sessi, sakemm ma jkunx iddikjarat b’mod espliċitu. Dan isir biss għall-iskop li t-test isir aktar faċli biex jinqara, u l-ebda reat jew sessiżmu ma huwa maħsub.*

*Riveduti u aġġornati 21/06/2023*